Oficialusis leidinys L 044 , 14/02/2002 p. 0001 - 0011



Tarybos Sprendimas 2002 m. sausio 28 d. dėl Bulgarijos stojimo partnerystės programoje numatytų principų, prioritetų, tarpinių uždavinių ir sąlygų (2002/83/EB) EUROPOS SĄJUNGOS TARYBA, atsižvelgdama į Europos bendrijos steigimo sutartį, atsižvelgdama į 1998 m. kovo 16 d. Tarybos reglamentą (EB) Nr. 622/98 dėl pagalbos valstybėms kandidatėms pagal pasirengimo narystei strategiją, visų pirma dėl Stojimo partnerystės programų nustatymo [1], visų pirma į 2 straipsnį, atsižvelgdama į Komisijos pasiūlymą, kadangi: (1) Liuksemburgo susitikime Europos Vadovų Taryba pareiškė, kad Stojimo partnerystės programa yra naujas instrumentas ir pagrindinis sustiprintos pasirengimo narystei strategijos bruožas. (2) Reglamente (EB) Nr. 622/98 nurodyta, kad Taryba kvalifikuota balsų dauguma ir remdamasi Komisijos pasiūlymu priima sprendimą dėl principų, prioritetų, tarpinių uždavinių ir sąlygų, įvardytų kiekvienoje atskiroje Stojimo partnerystės programoje, pateiktoje kiekvienai valstybei kandidatei, bei dėl tolesnių jiems taikytinų svarbių patikslinimų. (3) Bendrijos pagalba teikiama, jei įvykdomi pagrindiniai elementai, visų pirma, jei laikomasi Europos sutartimis numatytų įsipareigojimų ir atsižvelgiant į pažangą padarytą, įgyvendinant Kopenhagos kriterijus. Jei trūksta pagrindinių elementų, remdamasi Komisijos pasiūlymu, Taryba kvalifikuota balsu dauguma gali imtis atitinkamų veiksmų dėl pasirengimo narystei pagalbos. (4) Liuksemburgo susitikime Europos Vadovų Taryba nusprendė, kad Stojimo partnerystės programos įgyvendinimą ir pažangą, padarytą priimant acquis, svarstys Europos sutartimi įsteigtos institucijos. (5) Komisijos nuolatiniame 2001 m. pranešime pateikiama objektyvi analizė dėl Bulgarijos pasirengimo narystei ir įvardytos tolesnio darbo prioritetinės sritys. (6) Siekdama pasirengti narystei, Bulgarija turėtų tęsti Nacionalinės acquis priėmimo programos atnaujinimą. Šioje programoje turėtų būti nurodyti terminai Stojimo partnerystės programoje nustatytiems prioritetams ir tarpiniams uždaviniams įgyvendinti. (7) Bulgarija turi užtikrinti, kad būtų sukurta reikiama teisinė ir administravimo struktūra, reikalinga Bendrijos pasirengimo narystei lėšų programoms rengti, koordinuoti, valdyti, kontroliuoti ir vertinti, NUSPRENDĖ: 1 straipsnis Vadovaujantis Reglamento (EB) Nr. 622/98 2 straipsniu, Bulgarijos stojimo partnerystės programos principai, prioritetai, tarpiniai uždaviniai ir sąlygos yra išdėstyti šio sprendimo priede, sudarančio nedalomą šio sprendimo dalį. 2 straipsnis Stojimo partnerystės programos įgyvendinimą nagrinėja Europos sutartimi įsteigtos institucijos ir atitinkamos Tarybos institucijos, kurioms Komisija teikia reguliarius pranešimus. 3 straipsnis Šis sprendimas įsigalioja trečią dieną nuo jo paskelbimo Europos Bendrijų oficialiajame leidinyje. Priimta Briuselyje, 2002 m. sausio 28 d. Tarybos vardu Pirmininkas J. Piqué i Camps [1] OL L 85, 1998 3 20, p. 1. -------------------------------------------------- PRIEDAS 1. Įžanga Liuksemburge 1997 m. gruodžio mėn. įvykusiame susitikime Europos Vadovų Taryba priėmė sprendimą, kad Stojimo partnerystės programa yra pagrindinis sustiprintos pasirengimo narystei strategijos bruožas, sutelkiant bendroje sistemoje visas Bendrijos pagalbos šalims kandidatėms formas. Taip Bendrija skiria savo pagalbą konkretiems kiekvienos kandidatės poreikiams, siekdama skirti pagalbą konkrečioms problemoms siekiant narystės Europos Sąjungoje įveikti. Sprendimas dėl pirmosios Bulgarijos stojimo partnerystės programos buvo priimtas 1998 m. kovo mėn. Kaip numatyta Reglamente (EB) Nr. 622/98 (2 straipsnis), atsižvelgiant į tolesnius pokyčius Bulgarijoje, Stojimo partnerystės programa pirmą kartą atnaujinta 1999 m. gruodžio mėn. Ši atnaujinta versija pagrįsta Komisijos pasiūlymu, pateiktu po konsultacijų su Bulgarija, ir Komisijos 2001 m. reguliaraus pranešimo apie Bulgarijos rengiantis narystei padarytą pažangą analize. 2. Uždaviniai Stojimo partnerystės programos tikslas – vienoje sistemoje išdėstyti visas Komisijos 2001 m. reguliariojo pranešimo apie Bulgarijos rengiantis narystei Sąjungoje padarytą pažangą, turimas finansines lėšas, kurios padėtų Bulgarijai šiuos prioritetus įgyvendinti, bei sąlygas, kurios bus taikomos šiai pagalbai. Stojimo partnerystės programa grindžiami įvairūs politikos dokumentai, kurie bus naudojami pagalbai teikti valstybėms kandidatėms ir jų pasirengimui narystei. Šie dokumentai inter alia apima Bulgarijos parengtą nacionalinę acquis priėmimo programą, pasirengimo narystei fiskalinės priežiūros tvarką, pasirengimo narystei ekonominę programą, pasirengimo narystei kovos su organizuotu nusikalstamumu paktą, nacionalinės plėtros planus, kaimo plėtros planus, nacionalinę užimtumo strategiją, atitinkančią Europos užimtumo strategiją, ir sektorių planus, būtinus, norint įstojus dalyvauti struktūriniuose fonduose ir rengiantis narystei įgyvendinti ISPA ir Sapard. Visi šie dokumentai yra skirtingo pobūdžio ir bus rengiami ir įgyvendinami konkrečia tvarka bei gali būti remiami teikiant pasirengimo narystei pagalbą. Jie nėra sudedamoji šios partnerystės programos dalis, tačiau juose numatyti prioritetai turi ją atitikti. 3. Principai Kiekvienai valstybei kandidatei nustatytos pagrindinės prioritetinės sritys siejasi su jos gebėjimu prisiimti įsipareigojimus vykdyti Kopenhagos kriterijus, kuriais remiantis, norint tapti nare, reikalaujama, kad: - šalyje kandidatėje būtų sukurtos stabilios institucijos, užtikrinančios demokratiją, teisinę valstybę, žmogaus teises ir pagarbą mažumoms bei jų apsaugą, - būtų sukurta veikianti rinkos ekonomika bei kad šalis kandidatė gebėtų atsilaikyti prieš konkurencijos spaudimą ir Sąjungoje veikiančias rinkos jėgas; - gebėtų prisiimti narystės įsipareigojimus, įskaitant politinės, ekonominės ir pinigų sąjungos tikslų laikymąsi. 1995 m. Madrido susitikime Europos Vadovų Taryba pabrėžė būtinybę visoms šalims kandidatėms savo administracinę struktūrą pakeisti taip, kad, šalims kandidatėms tapus narėmis, būtų užtikrintas darnus Bendrijos politikos veikimas, o 1997 m. Liuksemburge ji pažymėjo, kad perkelti acquis į nacionalinę teisę būtina, tačiau vien to nepakanka – būtina užtikrinti, kad jis būtų iš tiesų taikomas. Europos Vadovų Tarybos, susitikusios 2000 m. ir 2001 m. atitinkamai Feiroje ir Geteborge, patvirtino ypatingą narystės siekiančių šalių sugebėjimo įgyvendinti ir vykdyti acquis svarbą ir pridūrė, jog tam reikia, kad šalys kandidatės dėtų dideles pastangas savo administracinėms ir teismų struktūroms stiprinti ir pertvarkyti 4. Prioritetai ir pereinamojo laikotarpio uždaviniai Komisijos reguliariuosiuose pranešimuose buvo atkreiptas dėmesys į, be jau padarytos pažangos, pastangas, kurias valstybės kandidatės dar turi dėti tam tikrose srityse, kad pasirengtų narystei. Reikalaujama pagal prioritetus nustatyti pereinamuosius etapus, kartu apibrėžiant tikslius kiekvieno iš jų uždavinius, kurie turi būti nustatyti bendradarbiaujant su atitinkama valstybe ir nuo kurių įgyvendinimo priklausys, kiek bus suteikta pagalbos, bei vykstančių derybų su Bulgarija pažanga. Patikslintoje Stojimo partnerystės programoje išvardyti prioritetai pasirinkti, remiantis prielaida, jog galima pagrįstai tikėtis, kad Bulgarija per kitus dvejus metus (2002–2003) gali visiškai juos įgyvendinti ar iš esmės pasistūmėti į priekį. Sąraše atkreipiamas dėmesys į ypač skubių veiksmų reikalaujančius klausimus. Siekiant įgyvendinti 1999 m. Stojimo partnerystės programos prioritetus padaryta pažanga įvertinta 2001 m. reguliariajame pranešime. Šiuo vertinimu buvo remiamasi formuluojant šios partnerystės programos prioritetus. 2001 m. liepos 2 d. Bulgarija pateikė savo patikslintą Nacionalinę acquis priėmimo programą (NAPP). NAPP, remiantis 1999 m. Stojimo partnerystės programa, numatomas planas prioritetams ir pereinamojo laikotarpio uždaviniams įgyvendinti bei būtinos administracinės struktūros ir finansiniai ištekliai. Stojimo partnerystės programoje nurodomos prioritetinės Bulgarijos rengimosi narystei sritys. Neatsižvelgiant į tai, Bulgarija turės išspręsti visus 2001 m. reguliariajame pranešime įvardytus klausimus. Be to, svarbu, kad Bulgarija įvykdytų teisės aktų suderinimo ir acquis įgyvendinimo įsipareigojimus, vadovaujantis Europos sutartimi prisiimtais įsipareigojimais ir atsižvelgiant į derybų procesą. Derėtų prisiminti, kad vien perketi acquis į teisės aktus nepakanka. Būtina užtikrinti, kad jis iš tiesų taikomas tiems patiems reikalavimams, kurie taikomi Sąjungoje. Visose iš toliau išvardytų sričių acquis turi būti patikimai ir veiksmingai įgyvendintas ir vykdomas. Remiantis Komisijos reguliariojo pranešimo analize, nustatyti toliau pateikti Bulgarijos prioritetai ir pereinamojo laikotarpio uždaviniai. Šie prioritetai pateikti vadovaujantis reguliariojo pranešimo struktūra [1]. Politiniai kriterijai Demokratija ir teisinė valstybė - toliau daryti pažangą vykdant viešojo administravimo reformą. Užtikrinti veiksmingą Valstybės tarnybos akto ir su juo susijusių teisės aktų nuostatų įgyvendinimą. Imtis veiksmų viešosios tarnybos atskaitomybei, atvirumui ir skaidrumui užtikrinti. Stiprinti centrinės Vyriausybės ir tiesiogiai atsakingų ministerijų strateginio planavimo, politikos analizės ir vertinimo gebėjimus bei gerinti konsultacijų su susijusiomis šalimis (pvz. socialiniais ir ekonominiais partneriais, pilietine visuomene ir privačiu sektoriumi) dėl naujų teisės aktų rengimo kokybę, - kadangi reikia imtis ypač skubių veiksmų: pradėti įgyvendinti teismų sistemos reformos strategiją, skiriant ypatingą dėmesį: - pagrindinių institucijų, Aukščiausios teismų tarybos ir Teisingumo ministerijos, administracinių gebėjimų stiprinimui ugdant biudžeto, priežiūros, planavimo ir žmogaus išteklių valdymo gebėjimus, - iš naujo išnagrinėti, kiek nepriklausomi yra teisėjai, bei užtikrinti, kai tai atitiktų tarptautinius standartus, - pagrindinių teisių baudžiamosiose bylose, tokių kaip teisinė pagalba, visiškam įgyvendinimui užtikrinti, - kadangi reikia imtis ypač skubių veiksmų: pradėti įgyvendinti nacionalinę kovos su korupcija viešajame gyvenime strategiją, visų pirma didžiausią dėmesį skiriant informuotumui didinti, korumpuotiems veiksmams užkardyti ir persekioti. Žmogaus teisės ir mažumų apsauga - užtikrinti, kad būtų sukurta veiksminga neteisėtų policijos veiksmų žalos atlyginimo sistema, - toliau įgyvendinti Romos pamatinę programą, ypatingą dėmesį skiriant būtinai finansinei paramai teikti, ypač Nacionalinei etninių ir demografijos reikalų tarybai stiprinti ir vienodoms galimybėms į sveikatą, būstą, švietimą ir socialinę apsaugą užtikrinti, - priimti ir įgyvendinti antrinius teisės aktus, būtinus Vaiko apsaugos aktui veiksmingai veikti. Užtikrinti, kad būtų priimamos tolesnės priemonės bendruomenės vaiko priežiūros paslaugoms tobulinti. Užtikrinti visišką JT Vaiko teisių konvencijos įgyvendinimą. Ekonominiai kriterijai - užtikrinti makroekonominį stabilumą, siekiant vidutiniu laikotarpiu užtikrinti viešųjų finansų darną, ir toliau skatinti ekonomikos augimą ir konkurencingumą, toliau restruktūrizuojant rinkos sąlygomis veikiančias įmones ir skatinant privataus sektoriaus plėtrą, - imtis priemonių finansų sektoriaus veikimui tobulinti, visų pirma stiprinti bankų sektorių, - tęsti privatizavimo procesą taip, kad privatizuotas įmones būtų galima restruktūrizuoti ir kad jos galėtų augti, - daryti pažangą restruktūrizuojant energetikos sektorių. Sukurti ir pradėti įgyvendinti energijos taupymo strategiją ir siekti pritraukti daugiau investicijų, - užtikrinti, kad plieno sektorius būtų gyvybingai restruktūrizuotas ir kad jam nebebūtų teikiama valstybės pagalba, neatitinkanti Bendrijos valstybės pagalbos plieno sektoriui taisyklių, - toliau tobulinti ir spartinti bankroto ir likvidavimo procedūras, sumažinti laiką, reikalingą procedūroms baigti, bei tobulinti sprendimų vykdymą, - sukurti veikiančią žemės rinką ir baigti kurti žemės ir turto registrą, - imtis tolesnių priemonių verslo aplinkai gerinti ir skatinti vietos ir užsienio investicijas. Užtikrinti verslui palankias teisės, mokesčių, kontrolės ir administravimo struktūras (įskaitant patobulintas sutarčių vykdymo ir licencijų išdavimo procedūras), kad visoms verslo įmonėms būtų sudarytos vienodos sąlygos, - sukurti palankesnę verslo aplinką smulkioms ir vidutinėms įmonėms (SMĮ), panaikinant likusias kliūtis SMĮ plėtrai, įskaitant SMĮ vadovų verslo žinių trūkumą ir galimybes gauti finansavimą tinkamomis sąlygomis. Gebėjimas prisiimti narystės įsipareigojimus Laisvas prekių judėjimas - pakeisti pagrindų įstatymą dėl techninių reikalavimų, kurie įgyvendina naujo ir globalaus požiūrio principus, siekiant užtikrinti, kad jis atitiktų acquis, - stiprinti horizontalią administracinę infrastruktūrą ir atskirti standartizavimo ir sertifikatų suteikimo funkcijas. Įgyvendinti "Naujojo požiūrio" direktyvas, remiantis pakeistais pagrindų teisės aktais ir stiprinant su tuo susijusius administracinius gebėjimus (atitikties vertinimo institucijų ir laboratorijų). Spartinti su EN suderintų standartų priėmimą, - siekti suderinti tradicinius sektorių teisės aktus, visų pirma farmacijos, chemijos, maisto ir motorinių transporto priemonių sektorių. Stiprinti rinkos priežiūros sistemas ir parengti administraciją ir maisto įmones taikyti Bendrijos maisto saugos principus, - priimti ir vykdyti viešųjų pirkimų teisės aktų pakeitimus, siekiant užtikrinti tinkamą jų taikymą ir visišką atitiktį acquis. Užtikrinti skaidrias viešųjų pirkimų procedūras centro ir regioniniu mastu, - toliau nagrinėti nesuderintų sričių teisės aktus, siekiant užtikrinti, kad jie nepažeistų Sutarties 28, 29 ir 30 straipsnių, ir visas administracines priemones ateityje šiai sričiai stebėti. Laisvas asmenų judėjimas - toliau siekti suderinti abipusį profesinių kvalifikacijų ir diplomų pripažinimą ir sukurti reikiamas administravimo struktūras, švietimo ir mokymo programas. Laisvė teikti paslaugas - stiprinti finansinių paslaugų priežiūrą, - priimti ir įgyvendinti nacionalinius teisės aktus ir įsteigti nepriklausomą viešąją priežiūros instituciją, atsakingą už tinkamo duomenų apsaugos nuostatų taikymo monitoringą. Laisvas kapitalo judėjimas - imtis tolesnių veiksmų užkirsti keliui naudotis finansine sistema pinigams plauti. Stiprinti Finansinės žvalgybos biuro gebėjimus tirti pinigų plovimo atvejus ir užtikrinti, kad visų reikiamų profesijų atstovai su juo bendradarbiautų. Visiškai suderinti teisės aktus su antrąją Kovos su pinigų plovimu direktyva, - užtikrinti kad būtų laikomasi finansinių veiksmų darbo grupės rekomendacijų. Įmonių teisė - modernizuoti apskaitos ir audito standartus ir praktiką, toliau derinti norminius teisės aktus su acquis, - kadangi būtini ypatingai skubūs veiksmai: gerinti pramoninės ir intelektualinės nuosavybės teisių įgyvendinimą, didžiausią dėmesį skiriant kovai su piratavimu ir padirbinėjimu bei sienos kontrolės priemonėms stiprinti. Gerinti teisėsaugos institucijų bendradarbiavimą; stiprinti teisėsaugos institucijų mokymą, įskaitant teisėjus ir prokurorus. Konkurencijos politika - baigti kurti antimonopolinius ir valstybės pagalbos teisės aktus; stiprinti administracinius gebėjimus (ypač valstybės pagalbos kontrolės); užtikrinti visišką antimonopolinių ir valstybės pagalbos taisyklių vykdymą; tvarkyti išsamų valstybės pagalbos aprašą ir parengti išsamią metinę valstybės pagalbos ataskaitą; didinti rinkos dalyvių ir pagalbos teikėjų informuotumą apie antimonopolines ir valstybės pagalbos taisykles; daugiau mokyti teisėjus antimonopoliniais ir valstybės pagalbos klausimais. Žemės ūkis - parengti administracines struktūras, reikalingas Bendrijos finansuojamoms kaimo plėtros programoms parengti, įgyvendinti, valdyti, stebėti, kontroliuoti ir vertinti, - ugdyti žemės ūkio administravimo gebėjimus, siekiant praktiškai įdiegti ir vykdyti bendros žemės ūkio politikos valdymo mechanizmus, visų pirma integruotos administravimo ir kontrolės sistemos ir mokėjimų agentūros, siekiant valdyti bendrosios žemės ūkio politikos fondus, bei įgyvendinti ir vykdyti veterinarijos ir fitosanitarijos ir maisto saugos teisės aktus, - sukurti būtinas sąlygas efektyvioms kaimo ir žemės ūkio sektorių žemės, darbo ir kapitalo rinkoms sukurti ir stiprinti, - toliau modernizuoti maisto apdorojimo įmones, kad jos atitiktų Bendrijos maisto saugos standartus, - toliau stiprinti maisto kontrolės administravimą, - toliau rengti vynuogynų registrą, - toliau derinti veterinarijos ir fitosanitarijos teisės aktus ir modernizuoti tikrinimo priemones, visų pirma būsimų išorės sienų, - visiškai perkelti teisės aktus dėl užkrečiamųjų spongiforminių encefalopatijų, augalų pasų, didžiausios likučių koncentracijos, gyvūnų šėrimo ir užtikrinti jų įgyvendinimą bei vykdymą, įskaitant gyvūnų ligų tyrimų atlikimą, visų pirma užkrečiamųjų spongiforminių encefalopatijų, vadovaujantis acquis. Žuvininkystė - visiškai sukurti reikiamą inspekcijų ir kontrolės centrinę ir regioninę organizaciją, skirti reikiamus institucinius išteklius ir įrangą; baigti kurti visiškai Bendrijos reikalavimus atitinkantį žvejybos laivų rejestrą. Transporto politika - toliau derinti teisės aktus ir stiprinti administracinius gebėjimus kelių transporto srityje, visų pirma dėl transporto priemonių parko pritaikymo techniniams ir saugos reikalavimams ir apmokestinimo. - toliau derinti teisės aktus ir stiprinti administracinis gebėjimus geležinkelių transporto srityje, siekiant įgyvendinti patikslintą geležinkelių acquis. Siekti restruktūrizuoti Bulgarijos geležinkelius, - atsižvelgiant į naujausius pokyčius, toliau derinti ir įgyvendinti jūrų transporto teisės aktus, visų pirma stiprinti administracinius gebėjimus, siekiant gerinti valstybės, su kurios vėliava plaukia laivai, jūrų saugos veiklą. Mokesčiai - toliau derinti PVM teisės aktus, ypatingą dėmesį skiriant nuo mokesčių atleistiems sandoriams, išskaitymo teisei ir specialioms schemoms. Palaipsniui suderinti akcizo muitų teisės aktus, ypatingą dėmesį skiriant taikomoms normoms, - užtikrinti, kad esami ir būsimi teisės aktai atitiktų verslo apmokestinimo elgesio kodekso principus, - toliau modernizuoti ir stiprinti mokesčių administravimą, siekiant užtikrinti, kad įstatymai, visų pirma mokesčių surinkimo ir administracinio bendradarbiavimo bei savitarpio pagalbos, būtų veiksmingai įgyvendinti ir vykdomi, - sukurti informacinių technologijų sistemas, kad su Bendrija ir jos valstybėmis narėmis būtų galima keistis elektroniniais duomenimis, - įgyvendinti Turėjimo ir judėjimo direktyvą. Statistika - toliau gerinti statistikos duomenų kokybę ir apimtį; užtikrinti reikiamų statistinių gebėjimų, įskaitant regionus, stiprinimą. Užimtumo ir socialinė politika - toliau derinti socialinį acquis, visų pirma dėl vienodų sąlygų taikymo moterims ir vyrams bei sveikatos ir darbo saugos, ir ugdyti įgyvendinimo gebėjimus, įskaitant darbo inspekcijų stiprinimą. Priimti kovos su diskriminacija teisės aktus ir parengti jų įgyvendinimo grafiką, - toliau derinti teisės aktus su visuomenės sveikatos acquis ir ugdyti įgyvendinimo gebėjimus; spartinti užkrečiamų ligų priežiūros ir kontrolės bei sveikatos monitoringo ir informacijos srities priemonių kūrimą, - toliau remti socialinių partnerių pastangas ugdyti gebėjimus, visų pirma atsižvelgiant į jų vaidmenį ateityje plėtojant ir įgyvendinant Bendrijos užimtumo ir socialinę politiką, įskaitant Europos socialinį fondą ir skatinamą organizuotą socialinių partnerių įtraukimą, visų pirma autonominio dvišalio socialinio dialogo forma, - parengti nacionalinę strategiją, įskaitant duomenų rinkimą, siekiant ateityje prisijungti prie Europos socialinio įtraukimo strategijos. Energetika - skubos tvarka parengti naują energetikos strategiją, ypatingą dėmesį skiriant poreikiui gerinti energijos taupymą (ir įgyvendinti griežtą paklausos valdymo politiką), ir patikslinti energijos paklausos prognozes, remiantis realesniais augimo ir energijos vartojimo didėjimo. Tai darant, turėtų būti atsižvelgiama į 1999 m. Tarpusavio supratimo susitarimo dėl Kozlodujaus atominės elektrinės įsipareigojimus, - įvykdyti 1999 m. susitarimo įsipareigojimą iki 2003 m. galutinai uždaryti Kozlodujaus atominės elektrinės 1 ir 2 blokus, o 2002 m. priimti sprendimą dėl tikslios datos, kuri turėtų būti ne vėliau negu 2006 m., 3 ir 4 blokams uždaryti, - įgyvendinti Tarybos ataskaitoje dėl branduolinės saugos, atsižvelgiant į Europos Sąjungos plėtrą, pateiktas rekomendacijas, tinkamai atsižvelgiant į ataskaitoje nurodytus prioritetus, - didžiausią dėmesį skirti nacionalinės branduolinė energetikos kontrolės institucijos nepriklausomybei, ištekliams ir kompetencijai didinti, - toliau užtikrinti aukštą Kozlodujaus atominės elektrinės 5 ir 6 blokų branduolinės saugos lygį bei užtikrinti aukštą branduolinės saugos lygį visų 1–4 blokų eksploatacijos nutraukimo etapų metu, - kadangi reikia imtis ypač skubių veiksmų: priimti pagrindų įstatymą ir patvirtinti tvarkaraštį, siekiant užtikrinti acquis reikalaujamas naftos atsargas, - gerinti radioaktyvių atliekų tvarkymą, - pradėti įgyvendinti energijos taupymo priemones ir organizuoti atnaujinamos energijos naudojimą. Užtikrinti, kad Energijos taupymo agentūra turėtų reikiamus išteklius, - įgyvendinti skaidrias rinkos taisykles, parengiant aiškų rinkos atvėrimo konkurencijai planą. Didinti Valstybinės energetikos kontrolės komisijos vaidmenį, vykdant šias taisykles. Visiškai restruktūrizuoti kietojo kuro sektorių, - pasirengti dalyvauti elektros ir gamtinių dujų vidaus rinkoje, įskaitant teisės aktų suderinimą; sukurti nepriklausomą perdavimo sistemos operatorių (elektros); panaikinti likusį kainų iškraipymą; stiprinti sektoriaus priežiūros instituciją ir patvirtinti tvarkaraščius rinkai atverti. Pramonės politika - parengti ir įgyvendinti į rinką orientuotą konkurencingumo strategiją, įskaitant reikiamų sektorių strategijas. Telekomunikacijos ir informacinės technologijos - baigti perkelti acquis, - užtikrinti kontrolės institucijų nepriklausomumą (Valstybinės telekomunikacijų komisijos, Pašto priežiūros institucijos ir ministerijos) nuo prižiūrimų įmonių veiklos ir stiprinti jų gebėjimus, rengiantis 2003 m. sausio 1 d. numatytam visiškam sektorių liberalizavimui. Kultūros bei audiovizualinė politika - stiprinti administracinius nacionalinės priežiūros institucijos transliavimo srities gebėjimus. Regioninė politika ir struktūrinių priemonių koordinavimas - stiprinti administracinius pagrindinių ministerijų gebėjimus, visų pirma centrinės valdžios, siekiant parengti strategijas ir įgyvendinti bei įvertinti Bendrijos ir nacionalinių fondų finansuojamus regioninės plėtros bei ekonominės ir socialinės sanglaudos projektus, - parengti nuoseklų plėtros planą, atitinkantį Struktūrinių fondų nuostatų reikalavimus. Integruoti jį į nacionalinio biudžeto ir politikos nustatymo sistemą, kad jis taptų integruota ir veikiančia plėtros priemone, - patikslinti siūlomas institucines priemones Struktūriniams fondams valdyti įstojus į Europos Sąjungą, įskaitant tinkamą kontrolę, monitoringą ir vertinimo mechanizmus, ir pradėti kurti būtinas šias priemones atitinkančias administracines struktūras, - pasirengti laikytis pagrindinių finansų valdymo ir kontrolės nuostatų, kaip numatyta atitinkamuose Struktūrinių fondų nuostatuose. Aplinka - toliau perkelti acquis, ypatingą dėmesį skiriant poveikio aplinkai vertinimui, oro kokybei, atliekų tvarkymui, vandens kokybei, gamtosaugai, pramonės taršos kontrolei ir rizikos valdymui bei radiacinei saugai, - toliau įgyvendinti acquis, ypatingą dėmesį skiriant poveikio aplinkai vertinimui, oro kokybei, atliekų tvarkymui, vandens kokybei, gamtosaugai, pramonės taršos kontrolei ir rizikos valdymui bei radiacinei saugai. Toliau rengti ir plėtoti įgyvendinimo planus pagal konkrečias direktyvas, įskaitant finansavimo planus, ypatingą dėmesį skiriant atliekų tvarkymui (įskaitant atliekų tvarkymo planus), vandens kokybei ir gamtos apsaugai, ir pradėti juos įgyvendinti, - toliau stiprinti nacionalinio ir regioninio masto administracinius, monitoringo ir vykdymo gebėjimus. Ypatingas dėmesys turėtų būti skiriamas Aplinkos ir vandens ministerijos bei regioninių inspekcijų atliekų tvarkymo ir gamtosaugos darbui stiprinti, - siekiant skatinti darnią plėtrą, nustatant ir įgyvendinant visų kitų sektorių politiką, toliau į ją integruoti aplinkos apsaugos reikalavimus. Vartotojų ir sveikatos apsauga - toliau derinti teisės aktus ir imtis veiksmų veiksmingam Vartotojų gynimo akto įgyvendinimui užtikrinti, visų pirma diegiant nepriklausomą ir efektyvų rinkos priežiūros mechanizmą. Bendradarbiavimas teisingumo ir vidaus reikalų srityje - pateikti Šengeno veiksmų planą, - toliau tobulinti ir modernizuoti būsimų Sąjungos išorės sienų infrastruktūrą, - suderinti esamą Pabėgėlių aktą su atitinkamu acquis ir užtikrinti tinkamą jo įgyvendinimą, - tobulinti policijos vidaus bendradarbiavimą ir bendradarbiavimą su kitomis teisėsaugos institucijomis bei teismais, visų pirma siekiant stiprinti gebėjimą kovoti su organizuotu nusikalstamumu, - atnaujinti ir įgyvendinti integruotą kovos su organizuotu nusikalstamumu strategiją, apimančia viską nuo prevencijos iki persekiojimo, bendradarbiaujant su Teisingumo ministerija, Vidaus reikalų ministerija ir kitomis susijusiomis institucijomis, - parengti nacionalinę narkotikų strategiją ir stiprinti administracinius institucijų gebėjimus bei jų tarpusavio koordinavimą ją įgyvendinant, - imtis būtinų veiksmų siekiant užtikrinti Bendrijos aktų dėl teismų bendradarbiavimo civiliniais klausimais įgyvendinimą, - imtis būtinų veiksmų teisės aktams su Konvencija dėl Bendrijų finansinių interesų apsaugos ir jos protokolais suderinti. Muitų sąjunga - visiškai įgyvendinti Bulgarijos muitinės kodeksą ir jį įgyvendinančias nuostatas, užtikrinti stabilumą ir stiprinti muitų administracijos administracinius ir veiklos gebėjimus, kad ji galėtų vykdyti teisės aktus ir gerinti bendradarbiavimą su kitomis teisėsaugos institucijomis. Toliau modernizuoti pasienio infrastruktūrą, - kadangi reikia imtis ypač skubių veiksmų: toliau įgyvendinti Bulgarijos muitų administravimo informacinių technologijų strategiją. Sukurti informacinių technologijų sistemas, kad Bendrija ir Bulgarija galėtų keistis kompiuteriniais duomenimis, - remti rimtas pastangas, kuriomis siekiama įgyvendinti muitinės etikos politiką. Finansų kontrolė - įgyvendinti naujus viešosios vidaus finansų kontrolės teisės aktus ir stiprinti atitinkamų institucijų administracinius gebėjimus ir funkcijų nepriklausomumą, - įdiegti sistemų ir veiklos audito struktūrą; sukurti vadovų atskaitomybės kultūrą, - parengti nuoseklius ir išsamius išorės audito standartus, kartu parengti ir atitinkamą metodologiją bei vadovus; stiprinti Nacionalinio audito biuro gebėjimus, - kadangi reikia imtis ypač skubių veiksmų: baigti rengti išorės audito teisės aktus, - paskirti kontaktinę grupę dėl Bendrijų finansinių interesų apsaugos ir per ją pradėti veiksmingą bendradarbiavimą su OLAF, - stiprinti kovą su sukčiavimu, - dėti daugiau pastangų, siekiant užtikrinti tinkamą pasirengimo (EB) narystei finansavimo naudojimą, kontrolę, monitoringą ir vertinimą, kaip pagrindinį Bulgarijos gebėjimo įgyvendinti finansinės kontrolės acquis rodiklį. 5. Programų rengimas Be Phare, 2000 m. – 2006 m. finansinę pagalbą Bulgarijai sudaro parama pasirengimo narystei žemės ūkio ir kaimo plėtros priemonėms, finansuojamoms per pasirengimo narystei instrumentą Sapard (Tarybos reglamentas (EB) Nr. 1268/1999, OL L 161, 1999 6 26, p. 87); ir parama aplinkos ir transporto infrastruktūros projektams, finansuojamiems per struktūrinį instrumentą ISPA (Tarybos reglamentas (EB) Nr. 1267/1999, OL L 161, 1999 6 26, p. 73), kurią teikiant pasirengimo narystei laikotarpiu pirmenybė suteikiama panašioms į sanglaudos fondo priemonėms. Naudodamasi šiais nacionaliniais asignavimais, Bulgarija gali ir iš dalies finansuoti savo dalyvavimą Bendrijos programose, įskaitant tyrimų ir technologijų plėtros pagrindų programas bei švietimo ir verslo programas. Be to, Bulgarija galės pasinaudoti tiesiogiai su acquis susijusių daugiašalių ir horizontalių programų finansavimu. Bendras paraišką padavusių valstybių finansavimas yra metodinis visų investicijų projektų reikalavimas. Nuo 1998 m. Komisija dirbo su Europos investicijų banku ir tarptautinėmis finansų institucijomis, visų pirma Europos rekonstrukcijos ir plėtros banku ir Pasaulio banku, siekdama palengvinti bendrą su pasirengimo narystei prioritetais susijusių projektų finansavimą. 6. Sąlygos Bendrijos pagalba projektams finansuoti per tris pasirengimo narystei instrumentus – Phare, Ispa ir Sapard – bus teikiama, jei Bulgarija laikysis Europos sutartimi prisiimtų įsipareigojimų, imsis tolesnių veiksmų Kopenhagos kriterijams įvykdyti, visų pirma darys pažangą, laikydamasi konkrečių šios patikslintos Stojimo partnerystės programos prioritetų. Jei šių bendrųjų sąlygų nesilaikoma, remdamasi Reglamento (EB) Nr. 622/98 4 straipsniu, Taryba gali priimti sprendimą dėl laikino finansinės pagalbos sustabdymo. 7. Monitoringas Stojimo partnerystės programos įgyvendinimas stebimas vadovaujantis Europos sutarties nuostatomis. Kaip Liuksemburgo susitikime pabrėžė Europos Vadovų Taryba, svarbu, kad Europos sutartimi įsteigtos institucijos ir toliau išliktų struktūra, remiantis kuria galima tirti, kaip priimamas ir įgyvendinamas acquis. Stojimo partnerystės programos skirsniai aptariami atitinkamuose pakomitečiuose. Asociacijos komitetas aptaria bendrus pokyčius, pažangą ir problemas, laikantis Partnerystės programos prioritetų ir vykdant pereinamojo laikotarpio uždavinius, bei konkretesnius pakomitečių jai perduotus klausimus. Phare vadybos komitetas užtikrina, kad visų trijų pasirengimo narystei instrumentų – Phare, Ispa ir Sapard – finansuojami veiksmai būtų suderinti tarpusavyje bei su Stojimo partnerystės programomis, kaip numatyta koordinuojančiame reglamente (Tarybos reglamentas (EB) Nr. 1266/1999, OL L 161, 1999 6 26, p. 68). Jei būtina, Stojimo partnerystės programa bus toliau iš dalies keičiama, vadovaujantis Reglamento (EB) Nr. 622/98 2 straipsniu. [1] laikantis 2000 reguliariojo pranešimo pateikimo eilės tvarkos. --------------------------------------------------